时间:2016-12-31 10:50:42 来源:德宏团结报
Marit maroi ningtsing lai mat wa
Dingla dap de shang dung ra
Dingla dap kon myit sumru
Wunpong buga hpe dum lu
Marit maroi let ningtsing wa
Yu-ngui n-gun lu jat la
Wunpong buga dum dat shagu
Marit sumhtang lu na zon ngu
Shong de na Jinghpo gahtong
Zat hpung zon shapyo ninghkong
Jinghpo amyu gahtong langai
Zat hpung langai hku na rai
Mare bo de hturen ngoi
Mare htumpang wunpong mahku shoi
Sinpro maga ka-la mahku sho
sinna maga bum lang mahku gayo
Gasho yi-nam magam shang wa
Yi-nam dumba dum let sa
Mam magang magam ten bai du
Mam magang dumba dum let ru
Nhprot shingnom hkyen bang wa
Pyihtot pyi tai dum let sa
Htong seng mangai du shang wa
Mangai ningchyun hte yin wang sa
Wa hpu masin pali shit bang wa
Hkring sa ten pyi man dum shaya
Wa hpu htem lem mahku rung
Ugon machya mangai dumba dum
Mam shu mam dan ten bai du
Hkana shagu madum nsen pru
Yi bo de mangai dumba ngoi
Htumpa de hturen nsen shoi
Nhprot shingnom maga de wa
Mangai n mut ningchyun ngoi gara
Nmut tom nna nta wa
Lam dingdung sumpyi ngoi gara
Gahtong numshang du shang wa
Mare bo de hturen ngoi gara
Mare htumpa na nta lai
Pyi lang dum shapyo nga ma ai
Lagat tu kong ko bai du
Dingshon htongka ka ai mu
Wu ra hkyet ko du shang wa
Gabu oh lo nsen hpe na
Jan mai kong gata hku lai
Pyiman roizo shapyo ai
Machyang hkyet ko bai wa du
Larung sumhkran nsen bai na lu
Jinghkang hkyet makau hku bai lai
Hkungran poi shapyo nga ma ai
Dumbu baja nsen ngoi
Prat dep yu-ngui nsen shoi
Lauban kong hku lai wa yang
Mam nnan sha poi ko bai ang
Hpo mi hpo mang nsen shoi
Pauka ka ai mahku ngoi
Htingnu Kong ko bai wa du
Majan laka ka ai hpe bai wa na lu
Kaidu hkran hku bai lai wa
Jaiwa nsen mung bai na
Maibau kong ko bai wa du
Mam htu yoilu bai na lu
Nga rem brang ni a nga gau
Hturen nsen hte she rau
Gahtong gaang de du shang wa
Ramrot yu ngui ngoi gara
Dumbu ba ja pyirong ngoi
Wunpong sumpyi nsen shoi
Ginsup ka ai ni mung nga
Da-go go ai ni mung pra
Gahtong dingdung yu-ngui hkrai
Hpuntang nsen nhtum ai
Ram rot gaji gaba n-gai dingla
Yu-ngui mahkon hte rau sha pra
Htunghking manau mung tut manau
Manau ohra mahku hte she rau
Rai yang ya daini aprat lado lai
Yu-ngui shingran gatsi sai
Shingrai ya sumhtang mabai ba
Ahkang zin ya bai no hta
Hkringhtong yu-ngui lau shachyo
Wunpong mahku lau she sho
Rai yu ga oi!
zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ace_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn twi_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn fij_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kab_Latn kac_Latn kac_Latn kac_Latn kac_Latn kac_Latn hau_Latn kac_Latn kac_Latn kac_Latn hau_Latn kac_Latn kac_Latn kac_Latn kac_Latn kac_Latn tsn_Latn kac_Latn kac_Latn kac_Latn kac_Latn kac_Latn dik_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn bug_Latn kac_Latn